Document ID: 32011D0069
Publication Date: 2011-01-31

Content:
DEĊIŻJONI TAL-KUNSILL 2011/69/PESK
tal-31 ta’ Jannar 2011
li temenda d-Deċiżjoni tal-Kunsill 2010/639/PESK dwar miżuri restrittivi kontra ċerti uffiċjali tal-Bjelorussja
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikulari l-Artikolu 29 tiegħu,
Billi:
(1)
Fil-25 ta’ Ottubru 2010, il-Kunsill adotta d-Deċiżjoni 2010/639/PESK dwar miżuri restrittivi kontra ċerti uffiċjali tal-Bjelorussja (1).
(2)
Fid-dawl tal-elezzjonijiet presidenzjali frodulenti tad-19 ta' Diċembru 2010 u r-repressjoni kontra l-oppożizzjoni politika, is-soċjetà ċivili u r-rappreżentanti tal-mezzi tal-komunikazzjoni tal-massa fil-Bjelorussja, is-sospensjoni tar-restrizzjonijiet ta' vvjaġġar fir-rigward tal-persuni msemmija fil-punti (b) u (c) tal-Artikolu 1(1) tad-Deċiżjoni 2010/639/PESK għandha tintemm.
(3)
Barra minn hekk, il-persuni responsabbli għall-proċess elettorali frodulenti u għar-repressjoni fuq l-oppożizzjoni għandhom jiġu soġġetti għal miżuri restrittivi.
(4)
Barra minn dan, l-informazzjoni marbuta ma' ċerti persuni fil-listi li jinsabu fl-Annessi I, II, III u IV għad-Deċiżjoni 2010/639/CFSP għandha tiġi aġġornata.
(5)
Il-Kunsill ser jirrieżamina regolarment is-sitwazzjoni fil-Bjelorussja u jevalwa kwalunkwe titjib li l-awtoritajiet Bjelorussi setgħu għamlu fir-rispett lejn il-valuri demokratiċi, id-drittijiet umani u l-libertajiet fundamentali, fosthom il-libertà ta' espressjoni u tal-mezzi ta' komunikazzjoni, il-libertà ta' assemblea u assoċjazzjoni politika u l-istat tad-dritt.
(6)
Id-Deċiżjoni 2010/639/PESK għandha tiġi emendata skont dan,
ADOTTA DIN ID-DEĊIŻJONI:
Artikolu 1
Id-Deċiżjoni 2010/639/PESK hija b'dan emendata kif ġej:
(1)
Fl-Artikolu 1(1) hu miżjud il-punt (d) li ġej:
“(d)
għall-vjolazzjonijiet ta' standards elettorali internazzjonali waqt l-elezzjonijiet presidenzjali fil-Bjelorussja fid-19 ta' Diċembru 2010, u r-repressjoni kontra s-soċjetà ċivili u l-oppożizzjoni demokratika, u dawk il-persuni assoċjati magħhom, kif elenkati fl-Anness IIIA.”
(2)
L-Artikolu 2 huwa sostitwit b'dan li ġej:
“Artikolu 2
1. Il-fondi u r-riżorsi ekonomiċi kollha li jappartjenu lil, huma proprjetà ta’, miżmumin jew ikkontrollati minn persuni li huma responsabbli:
(a)
għall-vjolazzjonijiet ta' standards elettorali internazzjonali fl-elezzjonijiet Presidenzjali fil-Bjelorussja fid-19 ta' Marzu 2006 u r-repressjoni fuq is-soċjetà ċivili u l-oppożizzjoni demokratika, u dawk il-persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness IV;
(b)
għall-vjolazzjonijiet ta' standards elettorali internazzjonali fl-elezzjonijiet Presidenzjali fil-Bjelorussja fid-19 ta' Diċembru 2010, u r-repressjoni fuq is-soċjetà ċivili u l-oppożizzjoni demokratika, u dawk il-persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness IIIA;
għandhom jiġu ffriżati.
2. L-ebda fondi jew riżorsi ekonomiċi ma għandhom isiru aċċessibbli, direttament jew indirettament, lil jew għall-benefiċċju ta' tali persuni elenkati fl-Anness IIIA jew IV.”
(3)
L-Artikolu 3(1)(a) huwa sostitwit b’dan li ġej:
“(a)
meħtieġa biex jissodisfaw il-ħtiġijiet bażiċi tal-persuni elenkati fl-Anness IIIA u IV u l-membri dipendenti tal-familji tagħhom, inklużi pagamenti għal ikel, kera jew garanziji ipotekarji, mediċini u trattament mediku, taxxi, ħlas ta' assigurazzjoni, u ħlasijiet għall-użu ta' servizzi pubbliċi,”
(4)
L-Artikolu 3(2) huwa sostitwit b'dan li ġej:
“2. L-Artikolu 2(2) m'għandux japplika għaż-żieda fil-kontijiet iffriżati ta':
(a)
imgħax jew qligħ ieħor fuq dawk il-kontijiet; jew
(b)
ħlasijiet dovuti taħt kuntratti, ftehimiet jew obbligi li kienu ġew konklużi jew li saru qabel id-data li fiha dawk il-kontijiet saru soġġetti għad-dispożizzjonijiet tal-Pożizzjoni Komuni 2006/276/PESK jew din id-Deċiżjoni
u dment li kull tali imgħax, dħul u pagamenti oħrajn jibqgħu soġġetti għall-Artikolu 2(1)(a) u (b) ta’ din id-Deċiżjoni.”
(5)
L-Artikolu 4(1) huwa sostitwit b'dan li ġej:
“1. Il-Kunsill, waqt li jaġixxi fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, għandu jadotta emendi għal-listi li jinsabu fl-Annessi I, II, IIIA, IV u V kif meħtieġ mill-iżviluppi politiċi fil-Bjelorussja.”
(6)
L-Artikolu 7(3) huwa mħassar.
(7)
L-Annessi I, II, III u IV għad-Deċiżjoni 2010/639/PESK għandhom jiġu sostitwiti bit-test stabbilit fl-Annessi I, II, III u IV għal din id-Deċiżjoni.
(8)
It-test tal-Anness V għal din id-Deċiżjoni għandu jiżdied mad-Deċiżjoni 2010/639/PESK bħala l-Annessi IIIA għaliha.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, il-31 ta’ Jannar 2011.

Metadata:
Eurovoc Level 1 Categories: 100142
100161
100145
100143
Eurovoc Level 2 Categories: 100277
100283
100179
100170
100163
Eurovoc Level 3 Categories: 523
5775
3474
914
3025
All Eurovoc Categories: 2338
3483
3870
436
5458